Mode en sjampanje in die fynbos
Petra van Rensburg saam met van die gaste.
'n Oggend van styl, kleur en mode is gevier by die Sjampanje Ontbyt te Flower Valley Plaas net buite Gansbaai op Saterdag 11 Mei. Ongeveer 60 dames het die Sjampanje Ontbyt wat ten bate van die Flower Valley Voorskooltjie was bygewoon. Voorkomskonsultant Patricia Franken het vir die dames verskeie wenke aangebied oor kleure – en hoe om jou gelaatskleur en hare te beklemtoon. Modelle is ook gebruik om te wys hoe om klere te kies wat 'n figuur vlei. Sy het ook grimeringswenke gedemonstreer vir die gehoor. Volgens Natasha Forbes, onderwyseres by die Flower Valley Voorskool, en organiseerder van die ontbyt, was die dag 'n reuse sukses. "Die dames het die dag vreeslik geniet, en ons het wonderlike positiewe terugvoering gekry. Die voorkomsadvies was baie prakties, en maklik om te verstaan." Sy het alle borge bedank vir hul bydraes tot die sukses van die dag.
Patricia Franken gee grimeerwenke vir die dames.
Die gehoor het 'n heerlike ontbyt ook geniet, en het daarna pryse gewen gedurende 'n 'lucky draw' kompetisie. Al die dames het ook 'n handruiker, tydskrif en sepie ontvang.
Fondse wat ingesamel is, is oorhandig aan Flower Valley se voorskool, die 'Early Learning Centre'. Dis skooltjie bied 'n onderrig aan leerders tussen die ouderdom van twee en ses. Die skool is 'n lid van die Eko-Skole Program, en die kurrikulum vir die kinders sluit dus in 'n omgewings-gebaseerde onderrig.